# Folkeskolen og omstilling

# til bæredygtighed

# Et tilbud om inspiration fra og sparring med

# Agenda 21 og Klimarådet

### Annie – kvik og sej

Lille Annie på 7 år som starte i 1.b i august 2014 vil være en voksen og forhåbentlig fornøjelig samfundsbærende borger i 2035, 2045, 2055. Det er skolens opgave at forberede hende dels til at kunne bidrage med ideer, viden, færdigheder, energi og vilje til omstillingen til bæredygtighed, samt at forberede hende således, at hun kan leve et godt og rigt liv i et århundrede, som måske bliver temmelig udfordrende.

Hun skal kunne bidrage kreativt til den meget grundlæggende omstilling til bæredygtighed, som er forudsætningen for et velfærdssamfund hen gennem århundredet, og det er et spændende projekt for friske hjerner og hjerter. Men hun skal også være robust overfor de væsentlige udfordringer, som den store verden kan påtvinge livet i Danmark, så hun under alle omstændigheder kan skabe sig et godt liv.

Grundstene lægges i den almendannende Folkeskole og det vil vi i Agenda21 og Klimarådet efter bedste evne godt bidrage til.

### Agenda 21 og Klimarådet i Næstved

Vi er et råd af borgere som arbejder frivilligt for en omstilling til bæredygtighed. Rådet er oprettet af Næstved Kommune som støtter os økonomisk. Vi hjælper borgere med aktiviteter som kan bidrage til omstillingen til bæredygtighed, vi laver oplysningsarbejde og giver kommentarer og forslag til kommunens administration og politiske system. Se også: http://www.naestved.dk/Borger/NaturMiljoeEnergi/BaeredygtigUdvikling/Agenda21\_og\_Klimaraadet.aspx

Vi er en lille forening af frivillige, men mener alligevel vi har noget at byde på for lærere og skoler, som er optaget af omstillingen til bæredygtighed og som ønsker, at deres arbejde i skolen skal præges eller måske ligefrem gennemsyres af dette fremtidsperspektiv.

### Inspiration og samarbejde

Vi vil derfor godt tilbyde at hjælpe med at give inspiration og ideer til at spore aktiviteterne i folkeskolerne i Næstved kommune endnu mere ind på bæredygtighedssporet. Vi har ideer på forskellige niveauer, som hver især er vigtige:

1. Udvikling af ideer og planer for lokalt baserede undervisningsprojekter og forløb som retter sig mod en forståelse for og et arbejde for bære- og levedygtighed. Hvad f.eks. med et KlimaNæstved forløb hvor klimaforandringers lokale effekt bliver mere konkret og som kombinerer sjove aktioner, med kommunens klimaplaner og den seneste IPCC rapport?
2. Gentænkning af de traditionelle fag med henblik på at inkorporere bæredygtighedsbetragtninger. Hvordan kan det f.eks. være at vi kalder det ’Verdenshistorie’, når det reelt blot handler om blot én art – Homo sapiens – og blot de sidste maks. 10.000 år? Er dét virkelig verden eller er det en smule navlebeskuende? Måske har brug for den rigtig spændende ’Big History’, som knytter tingene sammen og giver dels vingesus, dels en forståelse som er nødvendig for udviklingen af bæredygtighed for alle arter?
3. Udvikling af skolevisioner som inkorporerer bæredygtighedsaspektet. Hvad f.eks. med ’På vores skole arbejder vi helt ned i fag, struktur og metodevalg på at udruste eleverne med kreativitet, humør og viden til den grønne omstilling.’?
4. Udvikling af et dannelsesideal for en skole som almendanner børn til opgaven med at skabe et leve- og bæredygtigt samfund. Hvad f.eks. med ’Det dannede menneske forstår og ser sig selv som en integreret del af den biofysiske verden, som det hver sekund er i vekselvirkning og hvis funktioner er afgørende for det gode liv på et tæt befolket planet. Osv.’?
5. Udvikling af grundtanker for design og renovation af skolebygninger og indretning, dvs. børnenes fysiske læringsmiljø, som kan gøre at disse i sig selv kan være læringsmaterialer for bæredygtighed og som et minimum ikke kommunikerer u-bæredygtighed. Hvad f.eks. med om skolen stof og energistrømme var synlige og (overvejende) lukkede. Hvad med om skolens inventar osv. var reparer-bart for børn?

Vi er som nævnt et råd ag frivillige og det vi kan tilbyde i første omgang er inspiration og sparring. Ud af dette kan eventuelt vokse et mere praktisk samarbejde om forløb, lokalt relevante materialer osv.

### Folkeskolereformen

Vi er klar over at lærere og skoleledere er optaget af folkeskolereformen og dens praktiske implikationer og at det måske er et dårligt tidspunkt at komme med flere nye tanker. På den anden side kan det netop være at det er nu, hvor der er lidt opbrud, at det er plads til og behov for nye indspark. Og desuden kan det ikke nytte at det påtrængende altid trumfer det vigtige.

Vi kan således formentlig godt bidrage til en afsøgning af de muligheder for at styrke bæredygtighedsaspektet, som reformen åbner.

### Kontakt

Hvis du/I synes det kunne være interessant at kigge på mulighederne for at Agenda 21 og Klimarådet kan bidrage til en styrkelse af bæredygtighed/grøn omstillingsperspektivet i din klasse, din skole eller din kommune, så kan du kontakte os via rådets formand:

Jakob Jespersen

E-mail: [langevraa@yahoo.com](mailto:langevraa@yahoo.com)

Telefon: 5573 3003

Mobil: 4255 1080